钦定古今图书集成/明伦汇编/家范典/第004卷 > 《郑氏义门诗》元·林以顺
## 钦定古今图书集成/明伦汇编/家范典/第004卷 > 《郑氏义门诗》元·林以顺

稽古圣神，明德修身，首念九族。“一身之分，族不易睦，
睦之以亲。族不徒叙，叙之必惇。惇惇亲亲，民变俗淳。
比屋可封，孰焉美名。盖闻其风，降自华勋。”昔之所亲，
今为涂人。昔之所惇，今反少恩。后圣继作，建极叙伦。
汨没之中，善端或明。义夫节妇，孝子顺孙，有一于此，
朝上夕旌。矧自祖父，至于后昆。缌功以降，娣姒异姻，
内外执役，千指孔群。同牢共食，爰及犬豚。堂奥之内，
惇睦风存。节义孝顺，百行具闻。义孰大焉？宜书其门。
予长浦阳，邑有郑君华，其五世八世复新。蠲徭之命，
自天申之。郑君曰噫，曷以称之。聚骸有土，聚谷有囷。
将广此义，恤荒惠贫。敢曰自佚，以病乡邻。吾忍安之，
唯义是遵。余谓郑氏，尧舜之民，世世“弗替。”用征斯文。